A litvániai euróátállás gyakorlati előkészületeiről szóló két bizottsági jelentést követően ez a jelentés immár utólag elemzi az átállási folyamat legfontosabb tényezőit, mégpedig a készpénzcserére irányuló előkészületekre, a párhuzamos használat időszakára, az árképzéssel összefüggő visszaélések és az árak téves észlelésének megelőzésére irányuló intézkedésekre, az árak alakulására és érzékelésére, illetve az euróval kapcsolatos kommunikációra összpontosítva. Adott esetben a jelentés esetleges további intézkedésekre vonatkozó bizottsági ajánlásokat is meghatároz a litván hatóságok számára, illetve olyan következtetéseket is megfogalmaz, amelyek hasznosak lehetnek a jövőbeli átállások során.

A készpénzes átállást Litvániában jól előkészítették, és szervezetten bonyolították le. A bankokat, a vállalkozásokat és az állampolgárokat még az átállás előtt megfelelően ellátták eurókészpénzzel.

2.2.A párhuzamos használat időszaka

A párhuzamos használat kéthetes időszaka – amely során az euró és a litván litas egyaránt forgalomban volt – 2015. január 15-én zárult le.

2015. január 1-jén már fel lehetett venni eurót a bankjegykiadó automatákból (ATM), amelyek működése azóta sem okozott fennakadást. Az automatákat nagyrészt 2014 decemberének utolsó napjaiban töltötték fel – főként 5 és 10, valamint 20 és 50 eurós címletű –eurókészpénzzel. Számos ATM-ből már közvetlenül éjfél után lehetett eurót felvenni, a teljes litván ATM-hálózat (körülbelül 1200 automata) pedig január 1-jén hajnali 00:26 órakor vált e tekintetben teljesen működőképessé. A POS- (point-of-sale) terminálok 2015. január 1-jével azonnal átálltak az euróra. A banki ügyfeleket arra ösztönözték, hogy különösen a 2015. január 1-jét követő első napokban gyakrabban használjanak elektronikus fizetési módokat. A párhuzamos használat időszaka alatt 6,7 millió, összesen 127 millió EUR értékű tranzakciót bonyolítottak le bankkártyával. A 2014. januári azonos időszakhoz képest az elektronikus fizetések 2015 januárjában mintegy 5 %-os növekedést mutattak.

A gondos előkészítésnek köszönhetően a bankok és a posták jól kezelték a párhuzamos használat időszakában jelentkező többletmunkaterhet. Számos bank megerősített személyzettel nyújtott készpénzszolgáltatást bankfiókjaiban. Készpénzgyűjtési szolgáltatásaikat aktívan ajánlották a kiskereskedőknek és más vállalati ügyfeleknek. A fiókok pénzszámláló és tárolási kapacitásait hozzáigazították a feladathoz.

2015 januárjának első felében 314 millió euró kifizetésére került sor ATM-ből. Emellett egyes bankok készpénzbefizetésre is alkalmas bankjegykiadó automatáikat (R-ATM) úgy állították be, hogy 2015 első heteiben litast gyűjtsenek be és eurót adjanak ki. Az R-ATM-eken keresztül január első felében több mint 205 millió litast (59,3 millió EUR) fizettek be.

A litas euróra történő átváltását biztosító csatornák a következők voltak: 343 bankfiók, 330 posta, a litván központi bank 3 részlege és 14 szövetkezeti hitelintézeti fiók. 2015. január 15-ig 419 millió EUR-t bankoknál, 156 millió EUR-t postákon, 14 millió EUR-t a litván nemzeti bankon keresztül és 2 millió EUR-t szövetkezeti hitelintézeteknél váltottak át.

A 2015. január 16-a és 19-e között Litvániában végzett bizottsági felmérés szerint január első hetében a megkérdezettek 91 %-a semmilyen problémát nem tapasztalt a litaskészpénz euróra váltásakor, vagy eurókészpénznek bankban történő felvételekor. Ez valamivel magasabb a lettországi euróátálláskor tapasztalt aránynál (88 %), és összességében megfelel a korábbi átállásokkor tapasztaltaknak.

Az 1. grafikon a párhuzamos használat időszaka alatt kizárólag euróban teljesített készpénzfizetések litvániai, lettországi és észtországi alakulását hasonlítja össze.

Az átállás harmadik napján (2015. január 3.) már a lakosság 36 %-a csak euróban teljesített készpénzfizetést. Január 8-án pedig a megkérdezett állampolgárok immár négyötöde csak eurókészpénzzel fizetett. Ezt követően a kizárólag eurókészpénzben teljesített fizetések aránya tovább növekedett a párhuzamos használat időszakának végéig, leszámítva 2015. január 10-ét, egy szombati napot, amikor is 80 %-ról 69 %-ra csökkent az arány, amit azonban a következő napon egy hirtelen emelkedés követett, 86 %-ra. Összességében megállapítható, hogy a csak eurókészpénzben teljesített fizetések fejlődése gyors volt, de a 2014-es lettországi párhuzamos használat időszakában tapasztalthoz képest azonban kevésbé volt egyenletes.

Összességében a kiskereskedelem szintén jól boldogult az átállási folyamat és a két pénznem egyidejű használatának kihívásaival. A kiskereskedők megfelelően el voltak látva eurókészpénzzel, sorok kialakulásával összefüggő jelentősebb problémákról nem érkezett jelentés. Ahogyan az a 2. grafikonon látható, már január 2-án az állampolgárok 84 %-a kizárólag euróban kapott visszajárót. Ez az arány január 7-ére 100 %-ra emelkedett.

A közvetlenül a párhuzamos használat időszakát követően elvégzett bizottsági felmérés azt mutatja, hogy a litvánok túlnyomó többsége (86 %-a) az átállást zökkenőmentesnek és hatékonynak élte meg.

2.3.A korábbi pénznem bevonása